นักล่าดาวเคราะห์สมัครเล่นพบดาวเคราะห์ 15 ดวงที่อาจรองรับสิ่งมีชีวิตได้
นักดาราศาสตร์สมัครเล่นของ Planethunters ค้นพบดาวเคราะห์ในจักรวาลไกลโพ้น 15 ดวง และผลการทดลองชี้การนอนหลับตามนาฬิกาธรรมชาติในร่างกายมีความสำคัญต่อประสิทธิภาพการทำงานของนักบินอวกาศ
อาสาสมัครนักดาราศาสตร์หลายสิบคนร่วมเปิดเผยข้อมูลในเว็บไซต์ Planethunters เกี่ยวกับการค้นพบดาวเคราะห์นอกระบบสุริยจักรวาล 15 ดวง ซึ่งสันนิษฐานว่าอาจรองรับสิ่งมีชีวิตได้ โดยใช้วิธีการค้นหาด้วยการตรวจสอบข้อมูลจากกล้องโทรทัศน์ Kepler ขององค์การอวกาศนาซ่า คาดว่าดาวเคราะห์ 15 ดวงที่ค้นพบใหม่นี้โคจรอยู่ในเขตอบอุ่นที่อาจมีน้ำอยู่บนดาวดวงใดดวงหนึ่ง และสิ่งมีชีวิตอาจอาศัยอยู่ได้ หนึ่งในดาวเคราะห์ที่พบมีขนาดประมาณดาวพฤหัสฯ ซึ่งนักวิทยาศาสตร์ที่มหาวิทยาลัย Yale ตั้งชื่อว่า “PH2 b” และเชื่อว่าอาจมีดาวขนาดเท่าโลกของเราโคจรอยู่รอบดาวเคราะห์ดวงนี้ ข่าววิทยาศาสตร์อีกเรื่องหนึ่ง – คณะอาสาสมัคร 6 คนจากหลายชาติเข้าร่วมในการทดลองใช้ชีวิตในห้องจำลองที่สถาบันวิทยาศาสตร์รัสเซียซึ่งปรับสภาพให้เหมือนในยานอวกาศ เป็นเวลา 520 วันซึ่งพอๆกับเวลาในการเดินทางไป-กลับดาวอังคาร จากนั้นเก็บข้อมูลทั้งทางร่างกายและจิตใจของอาสาสมัคร พบว่าอาสาสมัครเหล่านั้นมีการเคลื่อนไหวลดลงหลังจากเวลาผ่านไปหลายเดือน ตลอดจนคุณภาพในการนอนหลับและการตื่นตัวของสมองก็ลดลงด้วย นักวิจัยสรุปว่าการนอนหลับเป็นปกติตามจังหวะเวลาในแต่ละวัน หรือตามนาฬิกาธรรมชาติในร่างกายคนเรา เป็นปัจจัยสำคัญที่จะทำให้คนเรารักษาประสิทธิภาพในการทำงานไว้ได้ ไม่ว่าจะเป็นนักบินอวกาศหรือคนทั่วไป